གསོལ་མཆོད་ཕྲིན་ལས་ལྷུན་གྲུབ་བཞུགས༔ ཕུད་དང་བསྐང་རྫས་ཅི་འབྱོར་བསགས༔ ཏིང་འཛིན་སྔགས་རྒྱས་བྱིན་གྱིས་བརླབས༔ རཾ་ཡཾ་ཁཾ༔ ཨོཾ་ཨཱཿཧཱུྃ༔ རང་སྣང་རྣམ་དག་
དཔལ་གྱི་རི་བོ་ནས༔ རང་རིག་ཨོ་རྒྱན་མཚོ་སྐྱེས་བླ་མ་ཡི༔ ཐུགས་རྗེའི་རོལ་
རྩལ་འགྲོ་བའི་དཔལ་ཤར་བ༔ སྐྱེས་མཆོག་སེང་ཆེན་ནོར་བུ་དགྲ་འདུལ་གྱི༔
བཀའ་བློན་མཆོག་གྱུར་ནག་ཕྱོགས་བདུད་སྡེའི་གཤེད༔ འཇང་སྲས་དཔའ་
བོ་གཡུ་ལྷ་ཐོག་འགྱུར་རྩལ༔ དཀར་དམར་མདངས་ལྡན་དགྱེས་ཆགས་བཞད་
པའི་ཉམས༔གཡས་པས་རྦ་ལྕགས་གཡོན་པས་ནོར་བུ་བསྣམས༔ ཁྲབ་རྨོག་འཁོར་གསུམ་རྒྱན་ཆས་སྐུ་ལ་རྫོགས༔ ལྷ་རྟ་གནམ་ཡག་གོང་སྔོན་ཆིམས་
སུ་བཅིབས༔ མདུན་དུ་དབྱངས་ཅན་ཏཱ་རེ་འོད་གསལ་སྒྲོན༔ དགྱེས་འཛུམ་ཆགས་པའི་ཉམས་ལྡན་ལང་ཚོའི་མཛེས༔གཡས་པས་མདའ་དར་གཡོན་པས་ཤེལ་ཕྲེང་འདྲེན༔ འཁོར་དུ་དཔའ་བོ་ཌཱཀྐིའི་ཚོགས་ཀྱིས་བསྐོར༔ རང་བཞིན་དག་པའི་གནས་ནས་སྤྱན་འདྲེན་ནོ༔ རང་བྱུང་འགྱུར་མེད་གདན་ལ་དགྱེས་པར་བཞུགས༔ སྒོ་གསུམ་གུས་པ་ཆེན་པོས་ཕྱག་འཚལ་ལོ༔རབ་འབྱམས་ཕྱི་ནང་གསང་བའི་མཆོད་སྤྲིན་འབུལ༔ ཐུགས་འགལ་ནོངས་པ་ཅི་མཆིས་མཐོལ་ཞིང་བཤགས༔ གསང་གསུམ་ཡོན་ཏན་རྒྱ་མཚོའི་དཔལ་ལ་བསྟོད༔ འདི་ནས་བཟུང་སྟེ་སྐྱེ་དང་ཚེ་རབས་ཀུན༔ དཔའ་བོ་ཁྱེད་ཀྱིས་བརྩེ་
བའི་རྗེས་བཟུང་སྟེ༔ ནད་གདོན་བར་ཆད་སྡིག་སྒྲིབ་ཉེས་ལྟུང་ཞི༔ ཚེ་བསོད་
དབང་ཐང་རླུང་རྟ་ཟླ་ལྟར་རྒྱས༔ ཁམས་གསུམ་སྲིད་གསུམ་མ་ལུས་དབང་དུ་བསྡུས༔ གནོད་བྱེད་དགྲ་བགེགས་དྲག་པོས་ཚར་གཅོད་ཅིང༔ ཉམས་རྟོགས་ཡེ་ཤེས་ཡོན་ཏན་བཙན་ཐབས་སྤོར༔ ཁྱད་པར་གནས་འདིར་བསླབ་གསུམ་རྒྱན་འཆང་བའི༔ དགེ་འདུན་འདུས་སྡེ་དར་ཞིང་རྒྱས་པ་དང༔ བསྟན་
འཛིན་ཞབས་བརྟན་སྦྱིན་བདག་དཔལ་འབྱོར་འཕེལ༔ ཆོས་ལྡན་བསམ་པའི་
དོན་ཀུན་ཐོགས་མེད་འགྲུབ༔ བསྟན་ལ་འཚེ་ཞིང་སྒྲུབ་ལ་བར་གཅོད་པའི༔ དམ་སྲི་ནག་ཕྱོགས་བདུད་སྡེ་རྩད་ནས་ཆོད༔ སྐྱེ་འགྲོའི་བློ་སེམས་དགེ་བའི་
ལམ་དུ་བསྒྱུར༔ ལུས་དང་གྲིབ་མ་བཞིན་དུ་མི་འབྲལ་བར༔ བྱང་ཆུབ་བར་དུ་སྡོངས་གྲོགས་གཡེལ་མེད་མཛོད༔ དེ་ལྟར་མཆོད་གསོལ་ལེགས་བསྟེན་ན༔ཅི་བསམ་འགྲུབ་པ་གདོན་མི་ཟ༔ དགོས་འདོད་དབང་གི་ནོར་བུ་འདྲ༔ བདེན་རྫུན་ལག་ཏུ་ལོངས་དང་གསལ༔ ས་མ་ཡ༔ ཞེས་པའང་གཡུ་རྔོག་དང་ཨོས་ཟ་སྡེ་བ་གཉིས་ལ་རྒྱལ་བསྟན་རིན་པོ་ཆེ་དར་ཞིང་རྒྱས་ཆེད་དུ། གཞི་
ཆེན་ནམ་སྤྲུལ་འཇིགས་མེད་ཕུན་ཚོགས་དང་སྔགས་རིགས་ཏཱ་རེ་ལྷ་མོ་ཟུང་གིས་ཆོས་ཉིད་ཟད་མེད་ཀྱི་བརྡ་
མཛོད་ལས་བསྒྱུར་བ་དགེ།